title: Εκτελεστικός κανονισμός (ΕΕ) 2018/814 του Συμβουλίου, της 1ης Ιουνίου 2018, για την εφαρμογή του κανονισμού (ΕΕ) 2017/1509 σχετικά με την επιβολή περιοριστικών μέτρων κατά της Λαοκρατικής Δημοκρατίας της Κορέας

text:
               4.6.2018

               EL

               Επίσημη Εφημερίδα της Ευρωπαϊκής Ένωσης

               L 137/1

         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) 2018/814 ΤΟΥ ΣΥΜΒΟΥΛΊΟΥ
   της 1ης Ιουνίου 2018
   για την εφαρμογή του κανονισμού (ΕΕ) 2017/1509 σχετικά με την επιβολή περιοριστικών μέτρων κατά της Λαοκρατικής Δημοκρατίας της Κορέας
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΕ) 2017/1509 του Συμβουλίου, της 30ής Αυγούστου 2017, για την επιβολή περιοριστικών μέτρων κατά της Λαοκρατικής Δημοκρατίας της Κορέας και την κατάργηση του κανονισμού (ΕΚ) αριθ. 329/2007 (1), και ιδίως το άρθρο 47 παράγραφος 5,
   Έχοντας υπόψη την πρόταση του Ύπατου Εκπροσώπου της Ένωσης για θέματα εξωτερικής πολιτικής και πολιτικής ασφαλείας,
   Εκτιμώντας τα ακόλουθα:

               (1)

               Στις 30 Αυγούστου 2017 το Συμβούλιο εξέδωσε τον κανονισμό (ΕΕ) 2017/1509.

               (2)

               Στις 23 Μαΐου 2018 η επιτροπή του Συμβουλίου Ασφαλείας των Ηνωμένων Εθνών («ΣΑΗΕ») που θεσπίστηκε δυνάμει της απόφασης 1718 (2006) ΣΑΗΕ τροποποίησε την καταχώριση μίας οντότητας που υπόκειται σε περιοριστικά μέτρα.

               (3)

               Το παράρτημα XIII του κανονισμού (ΕΕ) 2017/1509 θα πρέπει συνεπώς να τροποποιηθεί αναλόγως,

         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Το παράρτημα XIII του κανονισμού (ΕΕ) 2017/1509 τροποποιείται σύμφωνα με το παράρτημα του παρόντος κανονισμού.
   Άρθρο 2
   Ο παρών κανονισμός αρχίζει να ισχύει την ημερομηνία της δημοσίευσής του στην Επίσημη Εφημερίδα της Ευρωπαϊκής Ένωσης.

      Ο παρών κανονισμός είναι δεσμευτικός στο σύνολό του και εφαρμόζεται άμεσα σε όλα τα κράτη μέλη.
      Βρυξέλλες, 1η Ιουνίου 2018.

            Για το Συμβούλιο

            Η Πρόεδρος

         E. ZAHARIEVA

      (1)  ΕΕ L 224 της 31.8.2017, σ. 1.

      ΠΑΡΑΡΤΗΜΑ
      Στο παράρτημα XIII του κανονισμού (ΕΕ) 2017/1509, η καταχώριση 74 υπό τον τίτλο «β) Νομικά πρόσωπα, οντότητες και φορείς» αντικαθίσταται από το ακόλουθο κείμενο:

                     «74.

                     WEIHAI WORLD-SHIPPING FREIGHT

                     419-201, Tongyi Lu, Huancui Qu, Weihai, Shandong 264200, Κίνα

                     30.3.2018

                     Διαχειριστής και εμπορικός διευθυντής του σκάφους XIN GUANG HAI, το οποίο φόρτωσε άνθρακα στο Taean στις ΛΔΚ στις 27 Οκτωβρίου 2017 και το οποίο κατέπλευσε με εκτιμώμενη άφιξη στις 14 Νοεμβρίου 2017 στο Cam Pha του Βιετνάμ, το οποίο ωστόσο δεν κατέπλευσε εκεί.».


title: Εκτελεστικός κανονισμός (ΕΕ) 2018/895 της Επιτροπής, της 22ας Ιουνίου 2018, για την τροποποίηση του κανονισμού (ΕΚ) αριθ. 340/2008 σχετικά με τα τέλη και τις επιβαρύνσεις που πρέπει να καταβάλλονται στον Ευρωπαϊκό Οργανισμό Χημικών Προϊόντων (Κείμενο που παρουσιάζει ενδιαφέρον για τον ΕΟΧ)

text:
               25.6.2018

               EL

               Επίσημη Εφημερίδα της Ευρωπαϊκής Ένωσης

               L 160/1

         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) 2018/895 ΤΗΣ ΕΠΙΤΡΟΠΉΣ
   της 22ας Ιουνίου 2018
   για την τροποποίηση του κανονισμού (ΕΚ) αριθ. 340/2008 σχετικά με τα τέλη και τις επιβαρύνσεις που πρέπει να καταβάλλονται στον Ευρωπαϊκό Οργανισμό Χημικών Προϊόντων
   (Κείμενο που παρουσιάζει ενδιαφέρον για τον ΕΟΧ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΚ) αριθ. 1907/2006 του Ευρωπαϊκού Κοινοβουλίου και του Συμβουλίου, της 18ης Δεκεμβρίου 2006, για την καταχώριση, την αξιολόγηση, την αδειοδότηση και τους περιορισμούς των χημικών προϊόντων (REACH) και για την ίδρυση του Ευρωπαϊκού Οργανισμού Χημικών Προϊόντων καθώς και για την τροποποίηση της οδηγίας 1999/45/ΕΚ και για κατάργηση του κανονισμού (ΕΟΚ) αριθ. 793/93 του Συμβουλίου και του κανονισμού (ΕΚ) αριθ. 1488/94 της Επιτροπής καθώς και της οδηγίας 76/769/ΕΟΚ του Συμβουλίου και των οδηγιών της Επιτροπής 91/155/ΕΟΚ, 93/67/ΕΟΚ, 93/105/ΕΚ και 2000/21/ΕΚ (1), και ιδίως το άρθρο 74 παράγραφος 1,
   Εκτιμώντας τα ακόλουθα:

               (1)

               Σύμφωνα με τον κανονισμό (ΕΚ) αριθ. 1907/2006, η διάρθρωση και το ύψος των τελών πρέπει να λαμβάνουν υπόψη τις απαιτούμενες δυνάμει του παρόντος κανονισμού εργασίες τις οποίες πρόκειται να διεξαγάγουν ο Ευρωπαϊκός Οργανισμός Χημικών Προϊόντων («ο Οργανισμός») και οι αρμόδιες αρχές, το δε ύψος τους καθορίζεται σε επίπεδο που εξασφαλίζει ότι τα έσοδα από τα τέλη αυτά, σε συνδυασμό με τις άλλες πηγές εσόδων του Οργανισμού, επαρκούν για να καλύψουν το κόστος των παρεχόμενων υπηρεσιών.

               (2)

               Από την πείρα που έχει αποκτηθεί μέχρι σήμερα από τον Οργανισμό και τις επιτροπές του για την αξιολόγηση κινδύνων και για την κοινωνικοοικονομική ανάλυση, κατά την αξιολόγηση των αιτήσεων αδειοδότησης, προκύπτει ότι ο όγκος των εργασιών που απαιτούνται για την εν λόγω αξιολόγηση εξαρτάται από τον αριθμό των αιτούμενων χρήσεων στο πλαίσιο μίας αίτησης και όχι από τον αριθμό των αιτούντων που υπέβαλαν από κοινού την αίτηση. Ως εκ τούτου, το τέλος που επιβάλλεται σε μια δεδομένη αίτηση θα πρέπει να είναι ίδιο, ανεξάρτητα από τον αριθμό των αιτούντων δεν θα πρέπει να επιβάλλεται πρόσθετο τέλος για κάθε επιπλέον αιτούντα. Το ίδιο σκεπτικό ισχύει και για τα τέλη υποβολής κάθε έκθεσης αναθεώρησης. Η ανάλογη τροποποίηση των τελών και επιβαρύνσεων θα μπορούσε να επιφέρει μείωση της οικονομικής επιβάρυνσης για τους μικρότερους φορείς, όπως οι μικρές και μεσαίες επιχειρήσεις.

               (3)

               Σε περίπτωση υποβολής κοινής αίτησης αδειοδότησης, τα τέλη και οι επιβαρύνσεις θα πρέπει να κατανέμονται μεταξύ των αιτούντων κατά τρόπο δίκαιο, διαφανή και αμερόληπτο, ιδίως όσον αφορά τις μικρές και μεσαίες επιχειρήσεις (ΜΜΕ). Οι ισχύουσες μειώσεις των τελών και επιβαρύνσεων θα πρέπει να λαμβάνονται υπόψη για την κατανομή των συνολικών εφαρμοστέων τελών και επιβαρύνσεων.

               (4)

               Σε περίπτωση υποβολής κοινής αίτησης αδειοδότησης από επιχειρήσεις που ανήκουν σε διαφορετικές κατηγορίες μεγέθους για τις οποίες ισχύουν διαφορετικά βασικά τέλη, θα πρέπει να εισπράττεται το υψηλότερο τέλος.

               (5)

               Επιπλέον, μετά την αναθεώρηση του κανονισμού (ΕΚ) αριθ. 340/2008 της Επιτροπής (2), που πραγματοποιήθηκε το 2015, και βάσει της πείρας που αποκτήθηκε κατά την επεξεργασία των αιτήσεων αδειοδότησης, είναι σκόπιμο να προσαρμοστούν τα τέλη αδειοδότησης και οι επιβαρύνσεις ώστε να αντικατοπτρίζεται ο φόρτος εργασίας του Οργανισμού. Για τον σκοπό αυτόν, τα πρόσθετα τέλη και οι επιβαρύνσεις που εφαρμόζονται ανά πρόσθετη χρήση θα πρέπει να είναι ελαφρώς μόνο κατώτερα από το ύψος του βασικού τέλους ή της επιβάρυνσης. Συνεπώς, αυτά τα πρόσθετα τέλη ή οι επιβαρύνσεις για κάθε επιπλέον χρήση θα πρέπει να αυξηθούν.

               (6)

               Συνεπώς, ο κανονισμός (ΕΚ) αριθ. 340/2008 θα πρέπει να τροποποιηθεί αναλόγως.

               (7)

               Για λόγους ασφάλειας δικαίου, ο παρών κανονισμός δεν θα πρέπει να εφαρμόζεται στις αιτήσεις που υποβάλλονται πριν από την ημερομηνία έναρξης ισχύος του παρόντος κανονισμού.

               (8)

               Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής που έχει συσταθεί δυνάμει του άρθρου 133 του κανονισμού (ΕΚ) αριθ. 1907/2006,

         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Ο κανονισμός (ΕΚ) αριθ. 340/2008 τροποποιείται ως εξής:

               1)

               Στο άρθρο 8, η παράγραφος 2 αντικαθίσταται από το ακόλουθο κείμενο:
               «2.   Ο Οργανισμός εισπράττει βασικό τέλος για κάθε αίτηση αδειοδότησης ουσίας, όπως αυτό προσδιορίζεται στο παράρτημα VI. Το βασικό τέλος καλύπτει την αίτηση αδειοδότησης για μία ουσία και μία χρήση.
               Ο Οργανισμός εισπράττει πρόσθετο τέλος, όπως αυτό προσδιορίζεται στο παράρτημα VI του παρόντος κανονισμού, για κάθε επιπλέον χρήση και για κάθε επιπλέον ουσία που εμπίπτει στον ορισμό της ομάδας ουσιών, όπως αναφέρεται στο σημείο 1.5 του παραρτήματος XI του κανονισμού (ΕΚ) αριθ. 1907/2006 και που καλύπτεται από την αίτηση. Κανένα πρόσθετο τέλος δεν επιβάλλεται όταν στην αίτηση αδειοδότησης συμμετέχουν περισσότεροι του ενός αιτούντες.
               Σε περίπτωση κατά την οποία οι αιτούντες που συμμετέχουν σε κοινή αίτηση αδειοδότησης είναι διαφορετικού μεγέθους, για την αίτηση αυτή εισπράττεται το υψηλότερο τέλος που εφαρμόζεται σε οποιονδήποτε από τους εν λόγω αιτούντες.
               Σε περίπτωση υποβολής κοινής αίτησης αδειοδότησης, οι αιτούντες καταβάλλουν κάθε προσπάθεια για να κατανεμηθεί το τέλος κατά τρόπο δίκαιο, διαφανή και αμερόληπτο, ιδίως όσον αφορά τις ΜΜΕ.
               O Οργανισμός εκδίδει ένα τιμολόγιο που καλύπτει το βασικό τέλος και κάθε εφαρμοστέο πρόσθετο τέλος.»

               2)

               Στο άρθρο 9, η παράγραφος 2 αντικαθίσταται από το ακόλουθο κείμενο:
               «2.   Ο Οργανισμός εισπράττει βασική επιβάρυνση για την υποβολή έκθεσης αναθεώρησης, όπως προσδιορίζεται στο παράρτημα VII. Η βασική επιβάρυνση καλύπτει την υποβολή έκθεσης αναθεώρησης για μία ουσία και μία χρήση.
               Ο Οργανισμός εισπράττει πρόσθετη επιβάρυνση, όπως αυτή προσδιορίζεται στο παράρτημα VII του παρόντος κανονισμού, για κάθε επιπλέον χρήση και για κάθε επιπλέον ουσία που εμπίπτει στον ορισμό της ομάδας ουσιών, όπως αναφέρεται στο σημείο 1.5 του παραρτήματος XI του κανονισμού (ΕΚ) αριθ. 1907/2006 και που καλύπτεται από την έκθεση αναθεώρησης. Δεν επιβάλλεται επιπλέον επιβάρυνση όταν στην έκθεση αναθεώρησης συμμετέχουν περισσότερα του ενός μέρη.
               Σε περίπτωση κατά την οποία οι οντότητες που συμμετέχουν στην υποβολή κοινής έκθεσης αναθεώρησης είναι διαφορετικού μεγέθους, για την υποβολή της εν λόγω έκθεσης εισπράττεται η υψηλότερη επιβάρυνση που εφαρμόζεται σε οποιονδήποτε από τους εν λόγω αιτούντες.
               Σε περίπτωση υποβολής κοινής έκθεσης αναθεώρησης, οι κάτοχοι της άδειας καταβάλλουν κάθε προσπάθεια για να κατανεμηθεί η επιβάρυνση κατά τρόπο δίκαιο, διαφανή και αμερόληπτο, ιδίως όσον αφορά τις ΜΜΕ.
               O Οργανισμός εκδίδει ένα τιμολόγιο που καλύπτει τη βασική επιβάρυνση και κάθε εφαρμοστέα πρόσθετη επιβάρυνση.»

               3)

               Τα παραρτήματα VI και VII αντικαθίστανται από το κείμενο του παραρτήματος του παρόντος κανονισμού.

         Άρθρο 2
   Ο κανονισμός (ΕΚ) αριθ. 340/2008, όπως τροποποιήθηκε τελευταία με τον εκτελεστικό κανονισμό (ΕΕ) 2015/864 (3) εφαρμόζεται στις αιτήσεις που υποβάλλονται πριν από την 15η Ιουλίου 2018.
   Άρθρο 3
   Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.

      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 22 Ιουνίου 2018

            Για την Επιτροπή

            Ο Πρόεδρος

         Jean-Claude JUNCKER

      (1)  ΕΕ L 396 της 30.12.2006, σ. 1.

      (2)  Κανονισμός (ΕΚ) αριθ. 340/2008 της Επιτροπής, της 16ης Απριλίου 2008, σχετικά με τα τέλη και τις επιβαρύνσεις που πρέπει να καταβάλλονται στον Ευρωπαϊκό Οργανισμό Χημικών Προϊόντων σύμφωνα με τον κανονισμό (ΕΚ) αριθ. 1907/2006 του Ευρωπαϊκού Κοινοβουλίου και του Συμβουλίου για την καταχώριση, την αξιολόγηση, την αδειοδότηση και τους περιορισμούς των χημικών προϊόντων (REACH) (ΕΕ L 107 της 17.4.2008, σ. 6), όπως τροποποιήθηκε τελευταία με τον εκτελεστικό κανονισμό (ΕΕ) 2015/864 της Επιτροπής (ΕΕ L 139 της 5.6.2015, σ. 1).

      (3)  Εκτελεστικός κανονισμός (ΕΕ) 2015/864 της Επιτροπής, της 4ης Ιουνίου 2015, για την τροποποίηση του κανονισμού (ΕΚ) αριθ. 340/2008 σχετικά με τα τέλη και τις επιβαρύνσεις που πρέπει να καταβάλλονται στον Ευρωπαϊκό Οργανισμό Χημικών Προϊόντων σύμφωνα με τον κανονισμό (ΕΚ) αριθ. 1907/2006 του Ευρωπαϊκού Κοινοβουλίου και του Συμβουλίου για την καταχώριση, την αξιολόγηση, την αδειοδότηση και τους περιορισμούς των χημικών προϊόντων (REACH) (ΕΕ L 139 της 5.6.2015, σ. 1).

      ΠΑΡΑΡΤΗΜΑ
      «
            ΠΑΡΑΡΤΗΜΑ VI

               Τέλη για αιτήσεις αδειοδότησης σύμφωνα με το άρθρο 62 του κανονισμού (ΕΚ) αριθ. 1907/2006

               Πίνακας 1

               Βασικά τέλη

                        Βασικό τέλος

                        54 100  EUR

                        Πρόσθετο τέλος ανά ουσία

                        10 820  EUR

                        Πρόσθετο τέλος ανά χρήση

                        48 690  EUR

               Πίνακας 2

               Μειωμένα τέλη για τις μεσαίες επιχειρήσεις

                        Βασικό τέλος

                        40 575  EUR

                        Πρόσθετο τέλος ανά ουσία

                        8 115  EUR

                        Πρόσθετο τέλος ανά χρήση

                        36 518  EUR

               Πίνακας 3

               Μειωμένα τέλη για τις μικρές επιχειρήσεις

                        Βασικό τέλος

                        24 345  EUR

                        Πρόσθετο τέλος ανά ουσία

                        4 869  EUR

                        Πρόσθετο τέλος ανά χρήση

                        21 911  EUR

               Πίνακας 4

               Μειωμένα τέλη για τις πολύ μικρές επιχειρήσεις

                        Βασικό τέλος

                        5 410  EUR

                        Πρόσθετο τέλος ανά ουσία

                        1 082  EUR

                        Πρόσθετο τέλος ανά χρήση

                        4 869  EUR

            ΠΑΡΑΡΤΗΜΑ VII

               Επιβαρύνσεις για την αναθεώρηση άδειας σύμφωνα με το άρθρο 61 του κανονισμού (ΕΚ) αριθ. 1907/2006

               Πίνακας 1

               Βασικές επιβαρύνσεις

                        Βασική επιβάρυνση

                        54 100  EUR

                        Πρόσθετη επιβάρυνση ανά ουσία

                        10 820  EUR

                        Πρόσθετη επιβάρυνση ανά χρήση

                        48 690  EUR

               Πίνακας 2

               Μειωμένες επιβαρύνσεις για τις μεσαίες επιχειρήσεις

                        Βασική επιβάρυνση

                        40 575  EUR

                        Πρόσθετη επιβάρυνση ανά ουσία

                        8 115  EUR

                        Πρόσθετη επιβάρυνση ανά χρήση

                        36 518  EUR

               Πίνακας 3

               Μειωμένες επιβαρύνσεις για τις μικρές επιχειρήσεις

                        Βασική επιβάρυνση

                        24 345  EUR

                        Πρόσθετη επιβάρυνση ανά ουσία

                        4 869  EUR

                        Πρόσθετη επιβάρυνση ανά χρήση

                        21 911  EUR

               Πίνακας 4

               Μειωμένες επιβαρύνσεις για τις πολύ μικρές επιχειρήσεις

                        Βασική επιβάρυνση

                        5 410  EUR

                        Πρόσθετη επιβάρυνση ανά ουσία

                        1 082  EUR

                        Πρόσθετη επιβάρυνση ανά χρήση

                        4 869  EUR

                  »


title: Εκτελεστικός κανονισμός (ΕΕ) 2018/899 του Συμβουλίου, της 25ης Ιουνίου 2018, για την εφαρμογή του κανονισμού (ΕΕ) 2017/2063 σχετικά με περιοριστικά μέτρα λόγω της κατάστασης στη Βενεζουέλα

text:
               25.6.2018

               EL

               Επίσημη Εφημερίδα της Ευρωπαϊκής Ένωσης

               LI 160/5

         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) 2018/899 ΤΟΥ ΣΥΜΒΟΥΛΊΟΥ
   της 25ης Ιουνίου 2018
   για την εφαρμογή του κανονισμού (ΕΕ) 2017/2063 σχετικά με περιοριστικά μέτρα λόγω της κατάστασης στη Βενεζουέλα
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΕ) 2017/2063 του Συμβουλίου, της 13ης Νοεμβρίου 2017, σχετικά με περιοριστικά μέτρα λόγω της κατάστασης στη Βενεζουέλα (1), και ιδίως το άρθρο 17 παράγραφος 1,
   Έχοντας υπόψη την πρόταση του Ύπατου Εκπροσώπου της Ένωσης για θέματα εξωτερικής πολιτικής και πολιτικής ασφαλείας,
   Εκτιμώντας τα ακόλουθα:

               (1)

               Στις 13 Νοεμβρίου 2017 το Συμβούλιο εξέδωσε τον κανονισμό (ΕΕ) 2017/2063.

               (2)

               Στις 28 Μαΐου 2018 το Συμβούλιο ενέκρινε συμπεράσματα για τη Βενεζουέλα που ανέφεραν ότι οι εκλογές στη Βενεζουέλα της 20ής Μαΐου 2018 δεν ήταν ούτε ελεύθερες ούτε δίκαιες και ότι οι εκλογές και το αποτέλεσμά τους δεν διαθέτουν αξιοπιστία, δεδομένου ότι η εκλογική διαδικασία δεν διασφάλισε τις αναγκαίες εγγυήσεις για δημοκρατικές εκλογές με τη συμμετοχή όλων.

               (3)

               Στα συμπεράσματα ζητείται η διεξαγωγή νέων προεδρικών εκλογών σύμφωνα με τα διεθνώς αναγνωρισμένα δημοκρατικά πρότυπα και τους συνταγματικούς κανόνες της Βενεζουέλας και, στο πλαίσιο αυτό, η επιβολή συμπληρωματικών στοχευμένων και αναστρέψιμων περιοριστικών μέτρων, τα οποία δεν θα στρέφονται κατά του λαού της Βενεζουέλας.

               (4)

               Λόγω της κατάστασης στη Βενεζουέλα, θα πρέπει να περιληφθούν 11 πρόσωπα στον κατάλογο των φυσικών και νομικών προσώπων, οντοτήτων και φορέων που υπόκεινται σε περιοριστικά μέτρα στο παράρτημα IV του κανονισμού (ΕΕ) 2017/2063.

               (5)

               Το παράρτημα IV του κανονισμού (ΕΕ) 2017/2063 θα πρέπει συνεπώς να τροποποιηθεί αναλόγως,

         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Το παράρτημα IV του κανονισμού (ΕΕ) 2017/2063 τροποποιείται σύμφωνα με το παράρτημα του παρόντος κανονισμού.
   Άρθρο 2
   Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα της Ευρωπαϊκής Ένωσης.

      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Λουξεμβούργο, 25 Ιουνίου 2018.

            Για το Συμβούλιο

            H Πρόεδρος

         F. MOGHERINI

      (1)  ΕΕ L 295 της 14.11.2017, σ. 21.

      ΠΑΡΑΡΤΗΜΑ
      Τα ακόλουθα πρόσωπα προστίθενται στον κατάλογο των φυσικών και νομικών προσώπων, οντοτήτων και φορέων που καθορίζεται στο παράρτημα IV του κανονισμού (ΕΕ) 2017/2063:

                     «Ονοματεπώνυμο

                     Στοιχεία ταυτότητας

                     Λόγοι

                     Ημερομηνία καταχώρισης

                     8.

                     Tareck Zaidan El-Aissami Maddah

                     Αντιπρόεδρος οικονομίας και υπουργός Εθνικής Βιομηχανίας και Παραγωγής
                     Ημερομηνία γέννησης: 12 Νοεμβρίου 1974

                     Αντιπρόεδρος οικονομίας και υπουργός Εθνικής Βιομηχανίας και Παραγωγής. Ως πρώην αντιπρόεδρος της Βενεζουέλας με εποπτεία της διεύθυνσης της Μπολιβαριανής Εθνικής Υπηρεσίας Πληροφοριών (SEBIN), ο Maddah είναι υπεύθυνος για τις σοβαρές παραβιάσεις ανθρώπινων δικαιωμάτων από την εν λόγω υπηρεσία, μεταξύ άλλων για αυθαίρετες κρατήσεις, έρευνες με πολιτικά κίνητρα, απάνθρωπη και εξευτελιστική μεταχείριση και βασανιστήρια. Επίσης, είναι υπεύθυνος για την υποστήριξη και εφαρμογή πολιτικών και δραστηριοτήτων που υπονομεύουν τη δημοκρατία και το κράτος δικαίου, συμπεριλαμβανομένης της απαγόρευσης διαδηλώσεων, και είναι επικεφαλής της “αντιπραξικοπηματικής μονάδας” του Προέδρου Maduro που βάλλει την κοινωνία των πολιτών και τη δημοκρατική αντιπολίτευση.

                     25.6.2018

                     9.

                     Sergio José Rivero Marcano

                     Γενικός Επιθεωρητής των Μπολιβαριανών Εθνικών Ενόπλων Δυνάμεων
                     Ημερομηνία γέννησης: 8 Νοεμβρίου 1964

                     Γενικός Διοικητής της Μπολιβαριανής Εθνικής Φρουράς έως τις 16 Ιανουαρίου 2018. Συμμετέχει στην καταστολή της κοινωνίας των πολιτών και της δημοκρατικής αντιπολίτευσης στη Βενεζουέλα και είναι υπεύθυνος για σοβαρές παραβιάσεις των ανθρώπινων δικαιωμάτων που διαπράχθηκαν από την Μπολιβαριανή Εθνική Φρουρά υπό τη διοίκησή του, συμπεριλαμβανομένης της υπέρμετρης χρήσης βίας, και για αυθαίρετη κράτηση και κακοποίηση μελών της αντιπολίτευσης και της κοινωνίας των πολιτών. Οι δράσεις και πολιτικές του ως Γενικού Διοικητή της Μπολιβαριανής Εθνικής Φρουράς, συμπεριλαμβανομένων των επιθέσεων της Μπολιβαριανής Εθνικής Φρουράς κατά μελών της δημοκρατικά εκλεγμένης Εθνικής Συνέλευσης και του εκφοβισμού δημοσιογράφων που αρθρογραφούσαν σχετικά με τις νοθευμένες εκλογές για την παράνομη Συντακτική Συνέλευση, έχουν υπονομεύσει τη δημοκρατία και το κράτος δικαίου στη Βενεζουέλα.

                     25.6.2018

                     10.

                     Jesús Rafael Suárez Chourio

                     Γενικός Διοικητής του Μπολιβαριανού Στρατού
                     Ημερομηνία γέννησης: 19 Ιουλίου 1962

                     Γενικός Διοικητής του Μπολιβαριανού Εθνικού Στρατού της Βενεζουέλας και πρώην Διοικητής της Περιφέρειας Συνολικής Άμυνας της Κεντρικής Ζώνης (Κεντρική REDI). Ευθύνεται για παραβιάσεις ανθρώπινων δικαιωμάτων από δυνάμεις υπό τη διοίκησή του, συμπεριλαμβανομένης της χρήσης υπέρμετρης βίας και της κακοποίησης κρατουμένων. Έχει στοχεύσει τη δημοκρατική αντιπολίτευση και έχει υποστηρίξει τη χρήση στρατοδικείων για δίκες διαδηλωτών.

                     25.6.2018

                     11.

                     Iván Hernández Dala

                     Προϊστάμενος της Γενικής Διεύθυνσης Στρατιωτικής Αντικατασκοπίας
                     Ημερομηνία γέννησης: 18 Μαΐου 1966

                     Προϊστάμενος της Γενικής Διεύθυνσης Στρατιωτικής Αντικατασκοπίας (DGCIM) από τον Ιανουάριο του 2014 και Αρχηγός της Προεδρικής Φρουράς από τον Σεπτέμβριο του 2015. Ως προϊστάμενος της DGCIM, ο Iván Hernández Dala είναι υπεύθυνος για σοβαρές παραβιάσεις των ανθρώπινων δικαιωμάτων και την καταστολή της κοινωνίας των πολιτών και της δημοκρατικής αντιπολίτευσης από μέλη της DGCIM υπό τη διοίκησή του, συμπεριλαμβανομένης της υπερβολικής χρήσης βίας και της κακοποίησης κρατουμένων.

                     25.6.2018

                     12.

                     Delcy Eloina Rodríguez Gómez

                     Αντιπρόεδρος της Μπολιβαριανής Δημοκρατίας της Βενεζουέλας
                     Ημερομηνία γέννησης: 18 Μαΐου 1969

                     Αντιπρόεδρος της Βενεζουέλας, πρώην πρόεδρος παράνομης Συντακτικής Συνέλευσης και πρώην μέλος της Προεδρικής Επιτροπής για την παράνομη Εθνική Συντακτική Συνέλευση. Οι ενέργειές της στην Προεδρική Επιτροπή και, στη συνέχεια, ως Προέδρου της παράνομης Συντακτικής Συνέλευσης έχουν υπονομεύσει τη δημοκρατία και το κράτος δικαίου στη Βενεζουέλα, συμπεριλαμβανομένου του σφετερισμού των εξουσιών της Εθνικής Συνέλευσης και της χρήσης τους κατά της αντιπολίτευσης με στόχο την αποτροπή της συμμετοχής τους στην πολιτική διαδικασία.

                     25.6.2018

                     13.

                     Elías José Jaua Milano

                     Υπουργός Λαϊκής Εξουσίας για την Εκπαίδευση
                     Ημερομηνία γέννησης: 16 Δεκεμβρίου 1969

                     Υπουργός Λαϊκής Εξουσίας για την Εκπαίδευση. Πρώην πρόεδρος της Προεδρικής Επιτροπής για την παράνομη Εθνική Συντακτική Συνέλευση. Υπεύθυνος για υπονόμευση της δημοκρατίας και του κράτους δικαίου στη Βενεζουέλα μέσω του ρόλου του ως επικεφαλής της σύστασης της παράνομης Συντακτικής Συνέλευσης.

                     25.6.2018

                     14.

                     Sandra Oblitas Ruzza

                     Αντιπρόεδρος του Εθνικού Εκλογικού Συμβουλίου
                     Ημερομηνία γέννησης: 7 Ιουνίου 1969

                     Αντιπρόεδρος του Εθνικού Εκλογικού Συμβουλίου (CNE) και πρόεδρος της Επιτροπής του Μητρώου Εκλογέων και Πολιτών. Υπεύθυνη για τις δραστηριότητες του CNE, οι οποίες έχουν υπονομεύσει τη δημοκρατία στη Βενεζουέλα, μεταξύ άλλων με τη διευκόλυνση της σύστασης της παράνομης Συντακτικής Συνέλευσης και τη χειραγώγηση της εκλογικής διαδικασίας.

                     25.6.2018

                     15.

                     Freddy Alirio Bernal Rosales

                     Ημερομηνία γέννησης: 16 Ιουνίου 1962

                     Επικεφαλής του Εθνικού Κέντρου Ελέγχου της Επιτροπής για Τοπικό Ανεφοδιασμό και Παραγωγή (CLAP) και Γενικός Επίτροπος της Μπολιβαριανής Εθνικής Υπηρεσίας Πληροφοριών (SEBIN). Υπεύθυνος για υπονόμευση της δημοκρατίας μέσω της χειραγώγησης, για εκλογικούς λόγους, των διανομών στο πλαίσιο του προγράμματος της CLAP. Επιπλέον, ως Γενικός Επίτροπος της SEBIN, είναι υπεύθυνος για τις δραστηριότητές της, οι οποίες περιλαμβάνουν σοβαρές παραβιάσεις ανθρώπινων δικαιωμάτων όπως αυθαίρετη κράτηση.

                     25.6.2018

                     16.

                     Katherine Nayarith Harrington Padrón

                     Αναπληρώτρια Γενική Εισαγγελέας.
                     Ημερομηνία γέννησης: 5 Δεκεμβρίου 1971

                     Αναπληρώτρια Γενική Εισαγγελέας από τον Ιούλιο του 2017. Διορίστηκε αναπληρώτρια Γενική Εισαγγελέας από το Ανώτατο Δικαστήριο, κατά παράβαση του Συντάγματος, και όχι από την Εθνική Συνέλευση. Υπεύθυνη για υπονόμευση της δημοκρατίας και του κράτους δικαίου στη Βενεζουέλα, μεταξύ άλλων μέσω υποκίνησης διώξεων για πολιτικούς λόγους και μη διερεύνησης καταγγελιών για παραβιάσεις ανθρώπινων δικαιωμάτων από το καθεστώς Maduro.

                     25.6.2018

                     17.

                     Socorro Elizabeth Hernández

                     Ημερομηνία γέννησης: 11 Μαρτίου 1952

                     Μέλος (κοσμήτορας) του Εθνικού Εκλογικού Συμβουλίου (CNE) και της Εθνικής Εκλογικής Επιτροπής (JNE). Υπεύθυνη για δραστηριότητες του CNE οι οποίες έχουν υπονομεύσει τη δημοκρατία στη Βενεζουέλα, μεταξύ άλλων για διευκόλυνση της σύστασης της παράνομης Συντακτικής Συνέλευσης και χειραγώγηση της εκλογικής διαδικασίας σε σχέση με τις ακυρωθείσες προεδρικές εκλογές το 2016, αναβολή των κυβερνητικών εκλογών του 2016 και μετατόπιση των εκλογικών τμημάτων λίγο πριν από τις κυβερνητικές εκλογές του 2017.

                     25.6.2018

                     18.

                     Xavier Antonio Moreno Reyes

                     γενικός γραμματέας του Εθνικού Εκλογικού Συμβουλίου

                     γενικός γραμματέας του Εθνικού Εκλογικού Συμβουλίου (CNE). Υπεύθυνος για την έγκριση αποφάσεων του CNE οι οποίες έχουν υπονομεύσει τη δημοκρατία στη Βενεζουέλα, μεταξύ άλλων για τη διευκόλυνση της σύστασης της παράνομης Συντακτικής Συνέλευσης και τη χειραγώγηση της εκλογικής διαδικασίας.

                     25.6.2018»


title: Εκτελεστικός κανονισμός (ΕΕ) 2018/898 του Συμβουλίου, της 25ης Ιουνίου 2018, για την εφαρμογή του κανονισμού (ΕΕ) αριθ. 401/2013 σχετικά με περιοριστικά μέτρα έναντι της Μιανμάρ/Βιρμανίας

text:
               25.6.2018

               EL

               Επίσημη Εφημερίδα της Ευρωπαϊκής Ένωσης

               LI 160/1

         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) 2018/898 ΤΟΥ ΣΥΜΒΟΥΛΊΟΥ
   της 25ης Ιουνίου 2018
   για την εφαρμογή του κανονισμού (ΕΕ) αριθ. 401/2013 σχετικά με περιοριστικά μέτρα έναντι της Μιανμάρ/Βιρμανίας
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΕ) αριθ. 401/2013 του Συμβουλίου, της 2ας Μαΐου 2013, σχετικά με περιοριστικά μέτρα έναντι της Μιανμάρ/Βιρμανίας και την κατάργηση του κανονισμού (EΚ) αριθ. 194/2008 (1), και ιδίως το άρθρο 4i,
   Έχοντας υπόψη την πρόταση του Ύπατου Εκπροσώπου της Ένωσης για θέματα εξωτερικής πολιτικής και πολιτικής ασφαλείας,
   Εκτιμώντας τα ακόλουθα:

               (1)

               Στις 2 Μαΐου 2013 το Συμβούλιο εξέδωσε τον κανονισμό (ΕΕ) αριθ. 401/2013.

               (2)

               Στις 26 Φεβρουαρίου 2018 το Συμβούλιο ενέκρινε συμπεράσματα στα οποία καταδικάζει τις συνεχιζόμενες ευρύτατες, συστηματικές σοβαρές παραβιάσεις ανθρώπινων δικαιωμάτων που διαπράττονται από τις στρατιωτικές δυνάμεις και τις δυνάμεις ασφαλείας της Μιανμάρ/Βιρμανίας. Τα συμπεράσματα ζητούν την υποβολή προτάσεων για στοχευμένα περιοριστικά μέτρα κατά υψηλόβαθμων αξιωματικών των ενόπλων δυνάμεων της Μιανμάρ (Tatmadaw).

               (3)

               Στις 26 Απριλίου 2018 το Συμβούλιο εξέδωσε τον κανονισμό (ΕΕ) 2018/647 (2), ο οποίος παρέχει το νομικό πλαίσιο για την επιβολή στοχευμένων περιοριστικών μέτρων κατά ορισμένων φυσικών προσώπων από τις Ένοπλες Δυνάμεις της Μιανμάρ (Tatmadaw) και την Αστυνομία Φύλαξης των Συνόρων που ευθύνονται για σοβαρές παραβιάσεις ανθρώπινων δικαιωμάτων, για την παρεμπόδιση της παροχής ανθρωπιστικής βοήθειας σε πολίτες που τη χρειάζονται ή για την παρεμπόδιση της διεξαγωγής ανεξάρτητων ερευνών για καταγγελίες σοβαρών παραβιάσεων ανθρώπινων δικαιωμάτων.

               (4)

               Έχοντας υπόψη την κατάσταση στη Μιανμάρ/Βιρμανία και την ευθύνη για παραβιάσεις ανθρωπίνων δικαιωμάτων που έχουν διαπραχθεί από μέλη των ενόπλων δυνάμεων της Μιανμάρ (Tatmadaw) και της αστυνομίας φύλαξης των συνόρων, επτά άτομα θα πρέπει να προστεθούν στον κατάλογο των φυσικών και νομικών προσώπων, οντοτήτων και οργανισμών που υπόκεινται σε περιοριστικά μέτρα, ο οποίος περιλαμβάνεται στο παράρτημα ΙV του κανονισμού (ΕΕ) αριθ. 401/2013.

               (5)

               Το παράρτημα IV του κανονισμού (ΕΕ) αριθ. 401/2013 θα πρέπει να τροποποιηθεί αναλόγως,

         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Το παράρτημα ΙV του κανονισμού (EΕ) αριθ. 401/2013 τροποποιείται σύμφωνα με το παράρτημα του παρόντος κανονισμού.
   Άρθρο 2
   Ο παρών κανονισμός αρχίζει να ισχύει την ημερομηνία της δημοσίευσής του στην Επίσημη Εφημερίδα της Ευρωπαϊκής Ένωσης.

      Λουξεμβούργο, 25 Ιουνίου 2018.

            Για το Συμβούλιο

            H Πρόεδρος

         F. MOGHERINI

      (1)  ΕΕ L 121 της 3.5.2013, σ. 1.

      (2)  Κανονισμός (ΕΕ) 2018/647 του Συμβουλίου, της 26ης Απριλίου 2018, για την τροποποίηση του κανονισμού (ΕΕ) αριθ. 401/2013 σχετικά με περιοριστικά μέτρα έναντι της Μιανμάρ/Βιρμανίας (ΕΕ L 108 της 27.4.2018, σ. 1).

      ΠΑΡΑΡΤΗΜΑ
      Τα ακόλουθα πρόσωπα προστίθενται στον κατάλογο φυσικών και νομικών προσώπων, οντοτήτων και φορέων που περιλαμβάνεται στο παράρτημα ΙV του κανονισμού (ΕΕ) αριθ. 401/2013.

                     «Ονοματεπώνυμο

                     Στοιχεία ταυτοποίησης

                     Λόγοι καταχώρισης

                     Ημερομηνία καταχώρισης

                     1.

                     Aung Kyaw Zaw

                     Ημερομηνία γέννησης: 20 Αυγούστου 1961
                     Αριθμός διαβατηρίου: DM000826
                     Ημερομηνία έκδοσης: 22 Νοεμβρίου 2011
                     Ημερομηνία λήξης ισχύος: 21 Νοεμβρίου 2021
                     Εθνικός αριθμός ταυτότητας: BC 17444

                     Ο αντιστράτηγος Aung Kyaw Zaw ήταν ο διοικητής του Γραφείου Ειδικών Επιχειρήσεων αριθ. 3 των Ενόπλων Δυνάμεων της Μιανμάρ (Tatmadaw) από τον Αύγουστο του 2015 έως το τέλος του 2017. Το Γραφείο Ειδικών Επιχειρήσεων αριθ. 3 είχε την επίβλεψη της Δυτικής Διοίκησης και, υπό την ιδιότητά του αυτή, ο αντιστράτηγος Aung Kyaw Zaw είναι υπεύθυνος για τις θηριωδίες και τις σοβαρές παραβιάσεις των ανθρωπίνων δικαιωμάτων που διαπράχθηκαν από τη Δυτική Διοίκηση κατά τη διάρκεια της εν λόγω περιόδου κατά των Rohingya στην πολιτεία Rakhine. Σε αυτές περιλαμβάνονται δολοφονίες, σεξουαλική βία και συστηματική πυρπόληση σπιτιών και κτιρίων των Rohingya.

                     25.6.2018

                     2.

                     Maung Maung Soe

                     Ημερομηνία γέννησης: Μάρτιος 1964
                     Εθνικός αριθμός ταυτότητας: Tatmadaw Kyee 19571

                     Ο υποστράτηγος Maung Maung Soe ήταν ο διοικητής της Δυτικής Διοίκησης των Ενόπλων Δυνάμεων της Μιανμάρ (Tatmadaw) από τον Οκτώβριο του 2016 έως τις 10 Νοεμβρίου 2017 και είχε την επίβλεψη των στρατιωτικών επιχειρήσεων στην πολιτεία Rakhine. Υπό την ιδιότητά του αυτή, είναι υπεύθυνος για τις θηριωδίες και τις σοβαρές παραβιάσεις των ανθρωπίνων δικαιωμάτων που διαπράχθηκαν από τη Δυτική Διοίκηση κατά τη διάρκεια της εν λόγω περιόδου κατά των Rohingya στην πολιτεία Rakhine. Σε αυτές περιλαμβάνονται δολοφονίες, σεξουαλική βία και συστηματική πυρπόληση σπιτιών και κτιρίων των Rohingya.

                     25.6.2018

                     3.

                     Than Oo

                     Ημερομηνία γέννησης: 12 Οκτωβρίου 1973
                     Εθνικός αριθμός ταυτότητας: BC 25723

                     Ο ταξίαρχος Than Oo είναι ο διοικητής της 99ης Μεραρχίας Ελαφρού Πεζικού των Ενόπλων Δυνάμεων της Μιανμάρ (Tatmadaw). Υπό την ιδιότητά του αυτή, είναι υπεύθυνος για τις θηριωδίες και τις σοβαρές παραβιάσεις των ανθρωπίνων δικαιωμάτων που διαπράχθηκαν από τη 99η Μεραρχία Ελαφρού Πεζικού το δεύτερο εξάμηνο του 2017 κατά των Rohingya στην πολιτεία Rakhine. Σε αυτές περιλαμβάνονται δολοφονίες, σεξουαλική βία και συστηματική πυρπόληση σπιτιών και κτιρίων των Rohingya.

                     25.6.2018

                     4.

                     Aung Aung

                     Εθνικός αριθμός ταυτότητας: BC 23750

                     Ο ταξίαρχος Aung Aung είναι ο διοικητής της 33ης Μεραρχίας Ελαφρού Πεζικού των Ενόπλων Δυνάμεων της Μιανμάρ (Tatmadaw). Υπό την ιδιότητά του αυτή, είναι υπεύθυνος για τις θηριωδίες και τις σοβαρές παραβιάσεις των ανθρωπίνων δικαιωμάτων που διαπράχθηκαν από την 33η Μεραρχία Ελαφρού Πεζικού το δεύτερο εξάμηνο του 2017 κατά των Rohingya στην πολιτεία Rakhine. Σε αυτές περιλαμβάνονται δολοφονίες, σεξουαλική βία και συστηματική πυρπόληση σπιτιών και κτιρίων των Rohingya.

                     25.6.2018

                     5.

                     Khin Maung Soe

                     Ο υποστράτηγος Khin Maung Soe είναι ο διοικητής της 15ης Μεραρχίας Ελαφρού Πεζικού των Ενόπλων Δυνάμεων της Μιανμάρ (Tatmadaw), στην οποία υπάγεται το Τάγμα Πεζικού αριθ. 564. Υπό την ιδιότητά του αυτήν, είναι υπεύθυνος για τις θηριωδίες και τις σοβαρές παραβιάσεις των ανθρωπίνων δικαιωμάτων που διαπράχθηκαν το δεύτερο εξάμηνο του 2017 από τη 15η Μεραρχία Ελαφρού Πεζικού και ιδίως το Τάγμα Πεζικού αριθ. 564 κατά των Rohingya στην πολιτεία Rakhine. Σε αυτές περιλαμβάνονται δολοφονίες, σεξουαλική βία και συστηματική πυρπόληση σπιτιών και κτιρίων των Rohingya.

                     25.6.2018

                     6.

                     Thura San Lwin

                     Ημερομηνία γέννησης: 1957

                     Ο ταξίαρχος Thura San Lwin ήταν ο διοικητής της Αστυνομίας Φύλαξης των Συνόρων από τον Οκτώβριο του 2016 έως τις αρχές Οκτωβρίου του 2017. Υπό την ιδιότητά του αυτή, είναι υπεύθυνος για τις θηριωδίες και τις σοβαρές παραβιάσεις των ανθρωπίνων δικαιωμάτων που διαπράχθηκαν κατά τη διάρκεια της εν λόγω περιόδου από την Αστυνομία Φύλαξης των Συνόρων κατά των Rohingya στην πολιτεία Rakhine. Σε αυτές περιλαμβάνονται δολοφονίες, σεξουαλική βία και συστηματική πυρπόληση σπιτιών και κτιρίων των Rohingya.

                     25.6.2018

                     7.

                     Thant Zin Oo

                     Ο Thant Zin Oo είναι ο διοικητής του 8ου Τάγματος της Αστυνομίας Ασφαλείας. Υπό την ιδιότητά του αυτή, είναι υπεύθυνος για τις θηριωδίες και τις σοβαρές παραβιάσεις των ανθρωπίνων δικαιωμάτων που διαπράχθηκαν το δεύτερο εξάμηνο του 2017 από το 8ο Τάγμα της Αστυνομίας Ασφαλείας εναντίον των Rohingya στην πολιτεία Rakhine. Οι σοβαρές παραβιάσεις των ανθρωπίνων δικαιωμάτων περιλαμβάνουν δολοφονίες και συστηματική πυρπόληση σπιτιών και κτιρίων των Rohingya. Οι εν λόγω παραβιάσεις αυτές διεξήχθησαν σε συνεργασία και με την άμεση υποστήριξη της 33ης Μεραρχίας Ελαφρού Πεζικού των Ενόπλων Δυνάμεων της Μιανμάρ (Tatmadaw) υπό τον ταξίαρχο Aung Aung. Ο Thant Zin Oo συνδέεται ως εκ τούτου με τον περιλαμβανόμενο στον κατάλογο ταξίαρχο Aung Aung.

                     25.6.2018»


title: Εκτελεστικός κανονισμός (ΕΕ) 2018/963 της Επιτροπής, της 6ης Ιουλίου 2018, για τη διάθεση στην Ισπανία πρόσθετων ημερών στη θάλασσα εντός των διαιρέσεων ICES 8c και 9a, εξαιρουμένου του κόλπου του Κάδιξ

text:
               9.7.2018

               EL

               Επίσημη Εφημερίδα της Ευρωπαϊκής Ένωσης

               L 172/1

         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) 2018/963 ΤΗΣ ΕΠΙΤΡΟΠΉΣ
   της 6ης Ιουλίου 2018
   για τη διάθεση στην Ισπανία πρόσθετων ημερών στη θάλασσα εντός των διαιρέσεων ICES 8c και 9a, εξαιρουμένου του κόλπου του Κάδιξ
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΕ) 2018/120 του Συμβουλίου, της 23ης Ιανουαρίου 2018, σχετικά με τον καθορισμό, για το 2018, για ορισμένα αποθέματα ιχθύων και ομάδες αποθεμάτων ιχθύων, των αλιευτικών δυνατοτήτων στα ενωσιακά ύδατα, και για τα ενωσιακά αλιευτικά σκάφη, σε ορισμένα μη ενωσιακά ύδατα, καθώς και για την τροποποίηση του κανονισμού (ΕΕ) 2017/127 (1) και ιδίως το σημείο 8 του παραρτήματος IIB,
   Εκτιμώντας τα ακόλουθα:

               (1)

               Στον πίνακα Ι του παραρτήματος IΙΒ του κανονισμού (ΕΕ) 2018/120 ορίζεται ο μέγιστος αριθμός ημερών κατά τις οποίες τα ενωσιακά σκάφη ολικού μήκους ίσου ή μεγαλύτερου των 10 μέτρων, τα οποία φέρουν ή αναπτύσσουν τράτες, δανέζικες τράτες ή παρόμοια εργαλεία με μέγεθος ματιών ίσο ή μεγαλύτερο των 32 mm, απλάδια δίχτυα με μέγεθος ματιών ίσο ή μεγαλύτερο των 60 mm, ή παραγάδια βυθού, μπορούν να παραμένουν εντός των διαιρέσεων ICES 8c και 9a, εξαιρουμένου του κόλπου του Κάδιξ, από την 1η Φεβρουαρίου 2018 έως την 31η Ιανουαρίου 2019.

               (2)

               Σύμφωνα με το σημείο 8.5 του παραρτήματος IIB του κανονισμού (ΕΕ) 2018/120, η Επιτροπή μπορεί να διαθέσει, βάσει των οριστικών παύσεων αλιευτικών δραστηριοτήτων που έχουν πραγματοποιηθεί μεταξύ της 1ης Φεβρουαρίου 2017 και της 31ης Ιανουαρίου 2018, πρόσθετο αριθμό ημερών στη θάλασσα κατά τις οποίες ένα σκάφος μπορεί να λάβει άδεια από το κράτος μέλος σημαίας να είναι παρόν στην εν λόγω περιοχή όταν φέρει οποιοδήποτε ελεγχόμενο εργαλείο.

               (3)

               Στις 26 Μαρτίου 2018, σύμφωνα με την πρώτη περίοδο του σημείου 8.1 του παραρτήματος IIB του κανονισμού (ΕΕ) 2018/120, η Ισπανία υπέβαλε αίτηση για τη διάθεση πρόσθετων ημερών στη θάλασσα με βάση την οριστική παύση των αλιευτικών δραστηριοτήτων. Η Ισπανία επιβεβαίωσε ότι εννέα σκάφη έπαυσαν τις αλιευτικές τους δραστηριότητες από την 1η Φεβρουαρίου 2017 έως τις 31 Ιανουαρίου 2018.

               (4)

               Λαμβανομένων υπόψη των στοιχείων που υποβλήθηκαν στην Επιτροπή και εφαρμόζοντας τη μέθοδο υπολογισμού που προβλέπεται στο σημείο 8.2 του παραρτήματος IΙΒ του κανονισμού (ΕΕ) 2018/120, θα πρέπει να διατεθούν στην Ισπανία τρεις επιπλέον ημέρες στη θάλασσα από την 1η Φεβρουαρίου 2018 έως την 31η Ιανουαρίου 2019 για τα σκάφη που αναφέρονται στο σημείο 1 του εν λόγω παραρτήματος.

               (5)

               Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής αλιείας και υδατοκαλλιέργειας,

         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Ο μέγιστος αριθμός ημερών στη θάλασσα κατά τις οποίες η Ισπανία μπορεί να επιτρέψει σε σκάφος που φέρει τη σημαία της να είναι παρόν στις διαιρέσεις ICES 8c και 9a, εξαιρουμένου του κόλπου του Κάδιξ, το οποίο φέρει ή αναπτύσσει ελεγχόμενο εργαλείο και δεν υπόκειται σε ειδικούς όρους κατά την περίοδο από την 1η Φεβρουαρίου 2018 έως τις 31 Ιανουαρίου 2019, όπως προβλέπεται στον πίνακα I του παραρτήματος IIB του κανονισμού (ΕΕ) 2018/120, αυξάνεται σε 129 ημέρες.
   Άρθρο 2
   Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.

      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 6 Ιουλίου 2018.

            Για την Επιτροπή

            Ο Πρόεδρος

         Jean-Claude JUNCKER

      (1)  ΕΕ L 27 της 31.1.2018, σ. 27.